དོན་ཚན་གསུམ་པ་ནི་རང་ཉིད་བོན་པོ་ཞིག་ཡིན་ཕྱིན་ཆད་རྒྱ་ཆེ་ལ་གཏིང་ཟབ་པའི་ཞང་ཞུང་དང་བོན་གྱི་རིག་གཞུང་རྣམས་ཆགས་འཇིག་གི་དུས་རབས་འདིར་སྲུང་སྐྱོབས་ཀྱི་ལས་འགན་དང་འགན་འཁྲི་ཡོད་པ་ཡིན།དེ་ཡང་མི་རབས་གསར་རྙིང་གཉིས་ཀྱི་བར་མཚམས་འདིར་བོན་ཕྲུག་ན་གཞོན་རྣམས་ཀྱིས་རང་གིས་ངོམས་སུ་ཆོག་པའི་རིག་གཞུང་འདི་དག་མི་རབས་གོང་མ་རྣམས་ལས་ཐོས་བསམ་སློབ་གཉེར་བྱས་ཏེ་མ་འོངས་འབྱུང་འགྱུར་གྱི་བོན་ཕྲུག་དང་མི་རབས་གསར་པ་རྣམས་ལ་ལེགས་སྐྱེས་སུ་འབུལ་ཐུབ་པ་བྱ་རྒྱུ་ནི་འདོར་དུ་མེད་མེད་པའི་འགན་ཞིག་ཏུ་གྱུར་ཡོད།དེ་ཡང་དགའ་འོས་པ་ཞིག་ལ་དུས་རབས་འདིའི་དཀྱོག་མཚམས་ནས་བོད་གངས་ཅན་གྱི་མི་རབས་གསར་པའི་དཔུང་ཁག་གཅིག་གིས་དུས་ནས་དུས་སུ་རང་གི་མེས་པོའི་ཆོས་ལུགས་དང་རིག་གཞུང་རྣམས་ལ་ངོས་འཛིན་ཐུབ་པ་བྱུང་ནས་ལོ་རྒྱུས་ཀྱི་ཁ་ཕྱོགས་གསར་པ་ཞིག་བསྐྱོད་ཐུབ་པ་བྱུང་བ་མ་ཟད།བོད་གངས་ཅན་གྱི་ཡི་གེ་དང་མི་རིགས་ཀྱི་བྱུང་ཁུངས་རྣམས་ཁ་ཐག་ཇེ་རིང་ནས་ཇེ་རིང་དུ་འགྱུར་བཞིན་པ་ནི།ཞང་བོན་གྱི་ལོ་རྒྱུས་ལ་འབུལ་བའི་སྐྱ་རེངས་གསར་པ་ཞིག་ཀྱང་རེད།དེ་དང་དུས་མཚུངས་རང་ཉིད་བོན་པོ་ཡིན་མིན་ལ་མ་ལྟོས་པར་བོད་གངས་ཅན་གྱི་ན་གཞོན་ཞིག་ཡིན་ཕྱིན་ཆད་གནའ་བོའི་ཞང་ཞུང་དང་བོན་དང་བོན་གྱི་རིག་གཞུང་ལ་སྲུང་སྐྱོབས་ཀྱི་འགན་འཁྲི་ཡོད་པ་ཡིན།རྒྱུ་མཚན་ནི་དུས་རབས་བདུན་པའི་གོང་གི་བོད་པ་ཞིག་ཡིན་པ་ནས་བཟུང་བོན་སྐྱབས་སུ་འགྲོ་བ་ཙམ་མ་ཡིན་པར་བོན་པོ་འབའ་ཞིག་ཡིན་པ་མ་ཟད།རིག་གཞུང་མི་རིགས་དང་བཅས་པའི་བྱུང་ཁུངས་བོན་ལ་ཐུག་ཡོད་པས་སོ།ཞང་ཞུང་དང་བོན་གྱི་རིག་གཞུང་ནི་བོད་གངས་ཅན་གྱི་རིག་གཞུང་རྣལ་མ་དེ་ཡིན་པར་བརྟེན་ཚང་མས་དེ་ལ་བདག་གཅེས་དང་སྲུང་སྐྱོབས་བྱེད་རྒྱུ་ནི་ལྡོག་ཏུ་མེད་པའི་ལས་འགན་དེ་ཆགས་ཡོད་པ་བཅས་སོ།